               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.8.2017
            COM(2017) 448 final

            Σύσταση για
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            η οποία επιτρέπει την έναρξη διαπραγματεύσεων για τη σύναψη πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (Agricultural, Construction and Mining Equipment) (πρωτόκολλο MAC)

               ΑΙΤΙΟΛΟΓΙΚΗ ΕΚΘΕΣΗ

               1.ΠΛΑΙΣΙΟ ΤΗΣ ΠΡΟΤΑΣΗΣ

               •Αιτιολόγηση και στόχοι της πρότασης

                  Υπό την αιγίδα του UNIDROIT (Διεθνές Ινστιτούτο για την Ενοποίηση του Ιδιωτικού Δικαίου), ενός διακυβερνητικού οργανισμού στον οποίο συμμετέχουν όλα τα κράτη μέλη, εγκρίθηκε, τον Νοέμβριο του 2001, στο πλαίσιο διπλωματικής διάσκεψης στο Κέιπ Τάουν της Νοτίου Αφρικής σύμβαση σχετικά με τις διεθνείς εμπράγματες ασφάλειες επί κινητού εξοπλισμού («η σύμβαση του Κέιπ Τάουν») και πρωτόκολλο για θέματα που αφορούν ειδικά τον εξοπλισμό αεροσκαφών.

                  Το σύστημα του Κέιπ Τάουν διαθέτει ευέλικτη δομή: αποτελείται από σύμβαση-πλαίσιο η οποία καθορίζει νομικούς κανόνες εφαρμοστέους σε όλες τις κατηγορίες κινητού εξοπλισμού και συμπληρώνεται από ειδικά πρωτόκολλα που περιέχουν ειδικούς κανόνες σχετικά με συγκεκριμένους τύπους εξοπλισμού.

                  Η σύμβαση προβλέπει κανόνες για τη σύσταση και τα αποτελέσματα διεθνούς εμπράγματης ασφάλειας (σύμβαση παροχής εμπραγμάτου ασφάλειας, συμφωνία επιφύλαξης κυριότητας ή σύμβαση χρηματοδοτικής μίσθωσης) επί ορισμένων τύπων κινητού εξοπλισμού που καθορίζονται στα πρωτόκολλα σχετικά με τις ακόλουθες κατηγορίες: εξοπλισμός αεροσκαφών (άτρακτοι, κινητήρες αεροσκαφών και ελικόπτερα), τροχαίο σιδηροδρομικό υλικό και διαστημικό υλικό.

                  Τα εν λόγω πρωτόκολλα μπορούν να τροποποιούν τη σύμβαση στην περίπτωση που το απαιτούν τα ειδικά χαρακτηριστικά του σχετικού κλάδου. Ως εκ τούτου, το πρωτόκολλο υπερισχύει της σύμβασης όσον αφορά την κάθε κατηγορία κινητού εξοπλισμού. Οι υποχρεώσεις που υπέχουν τα κράτη δυνάμει της σύμβασης ποικίλλουν ανάλογα με το πρωτόκολλο στο οποίο έχουν προσχωρήσει. Η εφαρμογή της σύμβασης σε συγκεκριμένη κατηγορία κινητού εξοπλισμού είναι δυνατή μόνον με την έναρξη ισχύος του σχετικού πρωτοκόλλου και μόνον μεταξύ των μερών που έχουν προσχωρήσει στο εν λόγω πρωτόκολλο. Ωστόσο, στην περίπτωση αυτή, η σύμβαση και το πρωτόκολλο πρέπει να διαβάζονται από κοινού, ως ενιαία νομική πράξη.

                  Οι κατηγορίες των εξορύξεων, της γεωργίας και των κατασκευών αποτελούν τομείς εμπορικής δραστηριότητας καθολικής σημασίας, ιδιαίτερα στις αναπτυσσόμενες χώρες. Για τον λόγο αυτό, το πρόγραμμα εργασίας του UNIDROIT περιλαμβάνει, από το 2006, την εκπόνηση πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (Agricultural, Construction and Mining Equipment) (εφεξής: «πρωτόκολλο MAC») Δύο είναι οι λόγοι για τους οποίους το UNIDROIT πρότεινε τον γεωργικό, τον κατασκευαστικό και τον εξορυκτικό εξοπλισμό για το τέταρτο πρωτόκολλο. Πρώτον, θα δοθεί στις επιχειρήσεις που δραστηριοποιούνται στους κλάδους της γεωργίας, των κατασκευών και των εξορύξεων η δυνατότητα να αποκτούν εξοπλισμό που διαφορετικά δεν θα ήταν σε θέση να αποκτήσουν και, ως εκ τούτου, θα τους επιτραπεί να βελτιστοποιήσουν τη δραστηριότητά τους. Δεύτερον, θα δοθεί στους παραγωγούς εξοπλισμού η δυνατότητα να εξάγουν σε αγορές στις οποίες δεν θα είχαν πρόσβαση χωρίς ένα τέτοιο πρωτόκολλο.

                  Ύστερα από προπαρασκευαστικές εργασίες, συμπεριλαμβανομένων αρκετών συνεδριάσεων της ομάδας μελέτης και διαβουλεύσεων με κλάδους του ιδιωτικού τομέα, το διοικητικό συμβούλιο του UNIDROIT έκρινε, κατά την 95η συνεδρίαση του (στις 18 - 20 Μαΐου 2016), ότι η κατάρτιση σχεδίου εγγράφου της ομάδας μελέτης είχε προχωρήσει επαρκώς ώστε να δικαιολογεί τη σύγκληση επιτροπής κυβερνητικών εμπειρογνωμόνων. Η πρώτη συνεδρίαση της επιτροπής κυβερνητικών εμπειρογνωμόνων πραγματοποιήθηκε στη Ρώμη από τις 20 έως τις 24 Μαρτίου 2017.

                  Η Επιτροπή, εκπροσωπώντας την Ευρωπαϊκή Ένωση η οποία έχει καθεστώς παρατηρητή στο UNIDROIT, συμμετείχε στη συνεδρίαση με βάση τη συντονισμένη θέση που είχε υιοθετήσει η ομάδα εργασίας του Συμβουλίου «θέματα αστικού δικαίου» (γενικές υποθέσεις) και η οποία προβάλλεται στο έγγραφο του Συμβουλίου 7083/17 EU RESTRICTED.

                  Η δεύτερη και πιθανόν τελευταία συνεδρίαση της επιτροπής κυβερνητικών εμπειρογνωμόνων θα πραγματοποιηθεί στη Ρώμη από τις 2 έως τις 6 Οκτωβρίου 2017. Η διπλωματική διάσκεψη για την έγκριση του πρωτοκόλλου MAC αναμένεται να πραγματοποιηθεί εντός του δεύτερου εξαμήνου του 2018. Επομένως, συνιστάται να επιβεβαιωθεί η συντονισμένη θέση στην οποία έχει καταλήξει η ομάδα εργασίας του Συμβουλίου με επίσημες διαπραγματευτικές οδηγίες που θα επιτρέψουν στην Επιτροπή να εκπροσωπήσει τα συμφέροντα της ΕΕ και στη μελλοντική διπλωματική διάσκεψη.

               •Συνοχή με τις ισχύουσες διατάξεις στον τομέα πολιτικής

                  Η ΕΕ έχει ήδη λάβει δράση σε σχέση με τη σύμβαση του Κέιπ Τάουν, με την προσχώρησή της στη σύμβαση και στο πρωτόκολλό της για τον εξοπλισμό αεροσκαφών (αεροναυτικό πρωτόκολλο) το 2009
                     1
                  , με την υπογραφή του πρωτοκόλλου για το σιδηροδρομικό τροχαίο υλικό (σιδηροδρομικό πρωτόκολλο) το 2009
                     2
                   και με την έγκρισή του το 2014
                     3
                  .

                  Επίσης, όσον αφορά το πρωτόκολλο για το διαστημικό υλικό, με βάση τις διαπραγματευτικές οδηγίες που ενέκρινε το Συμβούλιο στις 10 Φεβρουαρίου 2004
                     4
                  , η Επιτροπή, ως εκπρόσωπος της ΕΕ, παρακολούθησε εκ του σύνεγγυς, τις συνεδριάσεις των πέντε συνόδων της επιτροπής κυβερνητικών εμπειρογνωμόνων του UNIDROIT για την έγκριση του σχεδίου πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά το διαστημικό υλικό και συμμετείχε στη διπλωματική διάσκεψη του 2012 κατά την οποία εγκρίθηκε το εν λόγω πρωτόκολλο.

               •Συνοχή με άλλες πολιτικές της Ένωσης

                  Η παρούσα σύσταση για την έκδοση οδηγιών διαπραγμάτευσης είναι συνεπής με τη γενική πολιτική της ΕΕ να λαμβάνει δράση προκειμένου να εξασφαλίζει ότι η αποκλειστική εξωτερική αρμοδιότητα της ΕΕ γίνεται σεβαστή σε διεθνές επίπεδο, με την προσχώρηση σε διεθνείς συμβάσεις που περιλαμβάνουν διατάξεις οι οποίες εμπίπτουν στην αποκλειστική εξωτερική αρμοδιότητα της ΕΕ, όταν αυτό καθίσταται δυνατό από την παρουσία ρήτρας ΟΠΟΟ που επιτρέπει (όπως στην προκείμενη περίπτωση) σε οργανισμούς περιφερειακής οικονομικής ολοκλήρωσης να υπογράφουν ή να κυρώνουν διεθνείς πράξεις, ή με την εξουσιοδότηση των κρατών μελών της ΕΕ να το πράττουν εξ ονόματος της Ένωσης.

                  Το γεγονός ότι το κεκτημένο που αφορά τη δικαστική συνεργασία σε αστικές υποθέσεις είναι επαρκώς αναπτυγμένο έχει οδηγήσει σε ανάλογη επέκταση της αποκλειστικής αρμοδιότητας της ΕΕ στη διεθνή σκηνή. Σε ορισμένες περιπτώσεις, αυτή η αποκλειστική αρμοδιότητα καλύπτει το σύνολο της πράξης (π.χ. η σύμβαση της Χάγης, της 30ής Ιουνίου 2005, για τις συμφωνίες παρέκτασης της δικαιοδοσίας και η σύμβαση της Χάγης, της 23ης Νοεμβρίου 2007, για την είσπραξη, σε διεθνές επίπεδο, απαιτήσεων διατροφής παιδιών και άλλων μορφών οικογενειακής διατροφής)· σε άλλες περιπτώσεις, η αποκλειστική αρμοδιότητα της ΕΕ περιορίζεται σε ορισμένες διατάξεις της πράξης και αυτό οδηγεί, στον βαθμό που η ΕΕ δεν αποφασίζει να ασκήσει επίσης συντρέχουσα αρμοδιότητα, σε «μεικτές συμφωνίες».

                  Η σύμβαση του Κέιπ Τάουν και τα πρωτόκολλα αυτής είναι μεικτές συμφωνίες: ορισμένα ζητήματα εμπίπτουν στην αποκλειστική αρμοδιότητα της ΕΕ, ενώ άλλα εμπίπτουν στην αρμοδιότητα των κρατών μελών στον βαθμό που η ΕΕ δεν αποφασίζει να ασκεί επίσης συντρέχουσα αρμοδιότητα σε σχέση με την εν λόγω σύμβαση και τα πρωτόκολλα αυτής. Με βάση τους γενικούς κανόνες που διέπουν την αποκλειστική αρμοδιότητα της ΕΕ, τα κράτη μέλη μπορούν να αναλαμβάνουν δράση σε θέματα αποκλειστικής αρμοδιότητας μόνον εφόσον εξουσιοδοτούνται από την ΕΕ και, επομένως, μπορούν να υπογράφουν/να κυρώνουν πρωτόκολλα μόνον ύστερα από υπογραφή/κύρωση-προσχώρηση-έγκριση εκ μέρους της ΕΕ.

               2.ΝΟΜΙΚΗ ΒΑΣΗ, ΕΠΙΚΟΥΡΙΚΟΤΗΤΑ ΚΑΙ ΑΝΑΛΟΓΙΚΟΤΗΤΑ

               •Νομική βάση

                  Δεδομένου ότι το πρωτόκολλο MAC αποτελεί διεθνή συμφωνία, η σύσταση απόφασης του Συμβουλίου για την έκδοση οδηγιών διαπραγμάτευσης βασίζεται στο άρθρο 81 και στο άρθρο 218 παράγραφοι 3 και 4 της ΣΛΕΕ. Η δικαστική συνεργασία σε αστικές και εμπορικές υποθέσεις διέπεται από το άρθρο 81 της ΣΛΕΕ, το οποίο αποτελεί, ως εκ τούτου, τη νομική βάση για την αρμοδιότητα της ΕΕ στον τομέα αυτό.

                  Σύμφωνα με το άρθρο 3 παράγραφος 2 της ΣΛΕΕ και δυνάμει της νομολογίας του Ευρωπαϊκού Δικαστηρίου, ιδίως της γνωμοδότησης 1/03, της 7ης Φεβρουαρίου 2006, σχετικά με την αρμοδιότητα της Ένωσης να συνάψει τη νέα σύμβαση του Λουγκάνο για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις και της γνωμοδότησης 1/13, της 14ης Οκτωβρίου 2014, σχετικά με την αποκλειστική αρμοδιότητα της Ένωσης όσον αφορά την αποδοχή της προσχώρησης τρίτης χώρας στη σύμβαση για τα αστικά θέματα της διεθνούς απαγωγής παιδιών, η διαπραγμάτευση και η σύναψη ορισμένων διατάξεων του σχεδίου πρωτοκόλλου MAC του UNIDROIT εμπίπτουν στο πεδίο της αποκλειστικής εξωτερικής αρμοδιότητας της ΕΕ καθώς «ενδέχεται να επηρεάσουν τους κοινούς κανόνες ή να μεταβάλουν την εμβέλειά τους»

                  Το ζήτημα αυτό αποτέλεσε αντικείμενο διεξοδικής εξέτασης στις προηγούμενες συστάσεις προς το Συμβούλιο για τις οδηγίες διαπραγμάτευσης που εγκρίθηκαν σε σχέση με τη σύμβαση του Κέιπ Τάουν και τα τρία πρωτόκολλα αυτής, και δεν απαιτείται περαιτέρω ενασχόληση με το θέμα αυτό. Ωστόσο, στη συνέχεια παρέχεται λεπτομερής επεξήγηση των διατάξεων που εμπίπτουν στην αποκλειστική αρμοδιότητα της ΕΕ.

               •Επικουρικότητα (σε περίπτωση μη αποκλειστικής αρμοδιότητας)

                  Άνευ αντικειμένου

               •Αναλογικότητα

                  Οι προτεινόμενες οδηγίες διαπραγμάτευσης είναι όμοιες με αυτές που εγκρίθηκαν για τα τρία προηγούμενα πρωτόκολλα και δεν υπερβαίνουν τον στόχο να διασφαλίζεται ότι γίνεται σεβαστή η αποκλειστική εξωτερική αρμοδιότητα της ΕΕ επί ορισμένων διατάξεων του πρωτοκόλλου MAC και ότι επιτρέπεται στα κράτη μέλη να εφαρμόζουν μεταξύ τους τη νομοθεσία της ΕΕ.

                  Επιπροσθέτως, η συμμετοχή της ΕΕ στην εκπόνηση του πρωτοκόλλου MAC με βάση τις εν λόγω οδηγίες διαπραγμάτευσης δεν προεξοφλεί την προσχώρηση της ΕΕ στη μελλοντική πράξη. Πράγματι, η σχετική απόφαση στο μέλλον βρίσκεται στην πλήρη διακριτική ευχέρεια της ΕΕ, όπως συνέβη στην περίπτωση του πρωτοκόλλου για το διαστημικό υλικό σε σχέση με το οποίο η ΕΕ δεν έχει ακόμα λάβει καμία απόφαση σχετικά με την υπογραφή ή την κύρωσή του.

               •Επιλογή του νομικού μέσου

                  Άνευ αντικειμένου

               3.ΑΠΟΤΕΛΕΣΜΑΤΑ ΤΩΝ ΕΚ ΤΩΝ ΥΣΤΕΡΩΝ ΑΞΙΟΛΟΓΗΣΕΩΝ, ΤΩΝ ΔΙΑΒΟΥΛΕΥΣΕΩΝ ΜΕ ΤΑ ΕΝΔΙΑΦΕΡΟΜΕΝΑ ΜΕΡΗ ΚΑΙ ΤΩΝ ΕΚΤΙΜΗΣΕΩΝ ΕΠΙΠΤΩΣΕΩΝ

               ••Διαβουλεύσεις με τα ενδιαφερόμενα μέρη

                  Από την πρώτη συνεδρίαση των κυβερνητικών εμπειρογνωμόνων που συγκάλεσε το UNIDROIT τον Σεπτέμβριο του 2016, τα κράτη μέλη ενημερώνονταν σε τακτική βάση και καλούνταν να γνωμοδοτήσουν, στο πλαίσιο της ομάδας εργασίας του Συμβουλίου «θέματα αστικού δικαίου» (γενικές υποθέσεις), σχετικά με τη συντονισμένη κατεύθυνση που έπρεπε να ακολουθηθεί όσον αφορά τη θέση της ΕΕ. Η συντονισμένη θέση της ΕΕ για την πρώτη συνεδρίαση των κυβερνητικών εμπειρογνωμόνων παρατίθεται στο προαναφερθέν έγγραφο του Συμβουλίου 7083/17 EU RESTRICTED. Επιπλέον, οι αντιπρόσωποι των κρατών μελών ενημερώθηκαν επί τόπου στη Ρώμη κατά την ad hoc συντονιστική συνεδρίαση της ΕΕ. Η Επιτροπή υπέβαλε έκθεση σχετικά με την έκβαση της πρώτης συνόδου στην ομάδα εργασίας του Συμβουλίου «θέματα αστικού δικαίου» (γενικές υποθέσεις) στις 29 Μαΐου 2017.

                  •
                        Συλλογή και χρήση εμπειρογνωσίας

                  Η Επιτροπή βασίστηκε στην πείρα που αποκτήθηκε από την εκπόνηση των οδηγιών διαπραγμάτευσης για τις διαπραγματεύσεις που αφορούσαν τη σύμβαση του Κέιπ Τάουν και τα πρωτόκολλα αυτής. Μπορεί, ωστόσο, να αναφερθεί ότι, στο πλαίσιο των προπαρασκευαστικών εργασιών που πραγματοποιήθηκαν πριν από την πρώτη συνεδρίαση των κυβερνητικών εμπειρογνωμόνων τον Μάρτιο του 2017, η Γερμανία και οι Ηνωμένες Πολιτείες διεξήγαγαν διαβουλεύσεις με τον ιδιωτικό τομέα (2010-2012), οι οποίες έδειξαν ότι υπάρχει γενικό ενδιαφέρον και υποστήριξη για το πρωτόκολλο MAC.

                  Κατά την 93η σύνοδο του διοικητικού συμβουλίου του UNIDROIT το 2014 συμφωνήθηκε να συγκροτηθεί ομάδα μελέτης με την εντολή να εκπονήσει το πρώτο σχέδιο πρωτοκόλλου MAC πριν από την 95η σύνοδο του διοικητικού συμβουλίου. Η ομάδα μελέτης απαρτίζεται από διεθνείς εμπειρογνώμονες στο δίκαιο των εξασφαλισμένων συναλλαγών και έχει συνεδριάσει τέσσερις φορές από το 2014. Πριν από την πρώτη συνεδρίαση των κυβερνητικών εμπειρογνωμόνων, το UNIDROIT κάλεσε τα κράτη μέλη του και τα κράτη που είναι συμβαλλόμενα μέρη στη σύμβαση του Κέιπ Τάουν να συμμετάσχουν, στις 2 Δεκεμβρίου 2016, σε συμπόσιο μισής ημέρας για να συζητήσουν τις βασικές πτυχές του σχεδίου.

               •Εκτίμηση επιπτώσεων

               Η παρούσα σύσταση δεν υποστηρίζεται από εκτίμηση επιπτώσεων, όπως συνέβη στην περίπτωση των τριών προηγούμενων συστάσεων για την έκδοση οδηγιών διαπραγμάτευσης του Συμβουλίου σε σχέση με τη σύμβαση του Κέιπ Τάουν και τα πρωτόκολλα αυτής που αφορούν τον εξοπλισμό αεροσκαφών, το σιδηροδρομικό τροχαίο υλικό και το διαστημικό υλικό. Στο στάδιο αυτό το μόνο που πρέπει να αποφασιστεί από το Συμβούλιο είναι αν η ΕΕ θα συμμετάσχει στα τελικά στάδια των διαπραγματεύσεων, χωρίς να προεξοφλείται η υπογραφή και η σύναψη του πρωτοκόλλου από την ΕΕ.

               Οι λίγες διατάξεις που εμπίπτουν στην αποκλειστική εξωτερική αρμοδιότητα της ΕΕ δεν είναι αμφιλεγόμενες, καθώς πρόκειται για τους ίδιους κανόνες ιδιωτικού διεθνούς δικαίου που προβλέπονται στη σύμβαση και στα προηγούμενα πρωτόκολλα αυτής, οι οποίοι κρίνεται ότι επηρεάζουν το κεκτημένο της ΕΕ (ασφαλιστικά μέτρα, διατάξεις περί αφερεγγυότητας, διατάξεις σχετικά με την επιλογή του εφαρμοστέου δικαίου). Όπως και στην περίπτωση των προηγούμενων πράξεων, η εφαρμογή των διατάξεων αυτών είναι προαιρετική, δηλαδή η ΕΕ —αν αποφασίσει, σε μεταγενέστερο στάδιο, να κυρώσει το πρωτόκολλο— μπορεί να επιλέξει να μην εφαρμόσει τους εν λόγω κανόνες προκειμένου να διασφαλίσει την εφαρμογή του κεκτημένου της ΕΕ μεταξύ των κρατών μελών της ΕΕ. Αυτή η επιλογή έγινε κατά την προσχώρηση στη σύμβαση του Κέιπ Τάουν και του αεροναυτικού πρωτοκόλλου, καθώς και κατά την έγκριση του σιδηροδρομικού πρωτοκόλλου. Όπως αναφέρεται ανωτέρω, δεν έχει ληφθεί ακόμα καμία δράση για την υπογραφή/κύρωση του πρωτοκόλλου για το διαστημικό υλικό.

               Η αποκλειστική αρμοδιότητα της ΕΕ περιορίζεται στις διατάξεις του ιδιωτικού διεθνούς δικαίου, ενώ οι κανόνες ουσιαστικού δικαίου του πρωτοκόλλου εμπίπτουν στην αρμοδιότητα των κρατών μελών εφόσον η ΕΕ δεν ασκήσει συντρέχουσα αρμοδιότητα ως προς αυτούς. Ως εκ τούτου, τυχόν εκτίμηση επιπτώσεων των κανόνων που εμπίπτουν στην αποκλειστική αρμοδιότητα της ΕΕ δεν θα είχε νόημα καθώς δεν προσφέρεται στην ΕΕ δυνατότητα επιλογής.

               Ωστόσο, όπως αναφέρθηκε ανωτέρω, πραγματοποιήθηκαν εντατικές διαβουλεύσεις και προκαταρκτικές μελέτες στο πλαίσιο του UNIDROIT προτού κριθεί ότι οι εργασίες για την εκπόνηση του σχεδίου πρωτοκόλλου είχαν προχωρήσει αρκετά ώστε να συγκληθεί η πρώτη συνεδρίαση των κυβερνητικών εμπειρογνωμόνων.

               Οι εν λόγω εργασίες περιλάμβαναν επίσης έγγραφο εργασίας του διευθυντή ερευνών του κέντρου οικονομικής ανάλυσης του δικαίου (CEAL) σχετικά με τα δυνητικά οικονομικά οφέλη του πρωτοκόλλου MAC, το οποίο παρουσιάστηκε στο διοικητικό συμβούλιο κατά την 92η σύνοδό του το 2013. Η μελέτη του CEAL επισήμανε ότι το πρωτόκολλο MAC θα μπορούσε να διευκολύνει τη χρήση 2 τρισ. δολαρίων σε εξοπλισμό MAC και θα οδηγούσε σε αύξηση των πωλήσεων του εξοπλισμού MAC κατά 600 δισ. δολάρια σε διάστημα πέντε-επτά ετών
                  5
               .

               •Θεμελιώδη δικαιώματα

                  Άνευ αντικειμένου

               4.ΔΗΜΟΣΙΟΝΟΜΙΚΕΣ ΕΠΙΠΤΩΣΕΙΣ

                  Άνευ αντικειμένου

               5.ΛΟΙΠΑ ΣΤΟΙΧΕΙΑ

               •Σχέδια εφαρμογής και ρυθμίσεις παρακολούθησης, αξιολόγησης και υποβολής εκθέσεων

                  Η Επιτροπή, κατά τη συνήθη πρακτική της, θα ενημερώνει σε τακτική βάση τα κράτη μέλη στο πλαίσιο της ομάδας εργασίας του Συμβουλίου «θέματα αστικού δικαίου» (γενικές υποθέσεις) σχετικά με την πρόοδο των διαπραγματεύσεων.

               •Αναλυτική επεξήγηση των επιμέρους διατάξεων της πρότασης

                  Οι οδηγίες διαπραγμάτευσης που προτείνονται στο Συμβούλιο είναι πανομοιότυπες με τη συντονισμένη θέση που εγκρίθηκε πριν από την πρώτη συνεδρίαση των κυβερνητικών εμπειρογνωμόνων. Είναι επίσης σχεδόν πανομοιότυπες με τις οδηγίες διαπραγμάτευσης που εγκρίθηκαν για τα άλλα πρωτόκολλα, λαμβανομένου υπόψη του γεγονότος ότι το κείμενο του πρωτοκόλλου MAC έχει ήδη οριστικοποιηθεί και δεν αναμένεται να μεταβληθεί σημαντικά κατά την επόμενη συνεδρίαση. Σε κάθε περίπτωση, δεν αναμένεται να υπάρξουν αλλαγές όσον αφορά τις διατάξεις που εμπίπτουν στην αποκλειστική αρμοδιότητα της ΕΕ ή που αφορούν το γενικό συμφέρον της ΕΕ (ρήτρα ΟΠΟΟ, δηλώσεις).

                  Ι. Οι διατάξεις που εμπίπτουν στην αποκλειστική αρμοδιότητα της ΕΕ

                  α) Ασφαλιστικά μέτρα και αφερεγγυότητα

                  Τα θέματα που εμπίπτουν στην αποκλειστική αρμοδιότητα της ΕΕ δεν είναι αμφιλεγόμενα. Είναι σε μεγάλο βαθμό όμοια., αν όχι πανομοιότυπα, με τις αντίστοιχες διατάξεις του αεροναυτικού πρωτοκόλλου, του σιδηροδρομικού πρωτοκόλλου και του πρωτοκόλλου για διαστημικό υλικό.

                  Στις οδηγίες διαπραγμάτευσης για τα προηγούμενα πρωτόκολλα, οι διατάξεις που αφορούν τη διεθνή δικαιοδοσία, την αναγνώριση, την εκτέλεση, τα ασφαλιστικά μέτρα ελήφθησαν ειδικά υπόψη στο βαθμό που θα μπορούσαν να επηρεάσουν την εφαρμογή του κανονισμού (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις.

                  Επιπλέον, όσον αφορά τις διατάξεις σχετικά με τα μέσα προστασίας σε περίπτωση αφερεγγυότητας και την παροχή συνδρομής κατά τη διαδικασία αφερεγγυότητας που προβλέπουν τα πρωτόκολλα, οι οδηγίες διαπραγμάτευσης όριζαν ότι θα πρέπει να διασφαλίζεται η συμβατότητά τους με τον κανονισμό (ΕΚ) αριθ.1346/2000 περί των διαδικασιών αφερεγγυότητας.

                  Συμπεριλήφθη επίσης οδηγία διαπραγμάτευσης σχετικά με την προσχώρηση της Ευρωπαϊκής Κοινότητας (νυν: Ευρωπαϊκή Ένωση) μέσω ρήτρας ΟΠΟΟ.

                  Η Επιτροπή θεωρεί ότι το σημερινό σχέδιο πρωτοκόλλου MAC σέβεται πλήρως το κεκτημένο της ΕΕ όσον αφορά τα ασφαλιστικά μέτρα (άρθρο IX του σχεδίου πρωτοκόλλου - Τροποποίηση των διατάξεων σχετικά με τα ασφαλιστικά μέτρα) και τις διατάξεις περί αφερεγγυότητας (άρθρο Χ- Μέσα προστασίας σε περίπτωση αφερεγγυότητας και άρθρο XI - Παροχή συνδρομής κατά τη διαδικασία αφερεγγυότητας).

                  Το άρθρο 55 της σύμβασης του Κέιπ Τάουν καλύπτει τις δηλώσεις που αφορούν την προστασία εκκρεμούσης της κύριας δίκης [δυνατότητα μη εφαρμογής του άρθρου 13 (προστασία εκκρεμούσης της κύριας δίκης) και του άρθρου 43 (δικαιοδοσία σύμφωνα με το άρθρο 13 παράγραφος 1)] Και οι δύο διατάξεις θα μπορούσαν όντως να επηρεάσουν την εφαρμογή του άρθρου 31 (Ασφαλιστικά μέτρα) του κανονισμού (ΕΚ) αριθ. 44/2001 του Συμβουλίου, της 22ας Δεκεμβρίου 2000 («κανονισμός Βρυξέλλες Ι»).

                  Κατά τη διπλωματική διάσκεψη που πραγματοποιήθηκε τον Νοέμβριο του 2001 σχετικά με τη σύμβαση του Κέιπ Τάουν, η Ευρωπαϊκή Κοινότητα, προκειμένου να προασπίσει την εφαρμογή του άρθρου 31 του κανονισμού Βρυξέλλες Ι, εξασφάλισε η πλήρης ή μερική εφαρμογή των άρθρων 13 και 43 της συνθήκης να εξαρτάται από μία δήλωση.

                  Πράγματι, τη στιγμή της προσχώρησης στη σύμβαση του Κέιπ Τάουν, η Ευρωπαϊκή Κοινότητα προέβη σε δήλωση σύμφωνα με την οποία «όταν ο εναγόμενος έχει τη νόμιμη κατοικία του στο έδαφος ενός κράτους μέλους της Κοινότητας, τα κράτη μέλη τα οποία δεσμεύονται από τον κανονισμό (ΕΚ) αριθ. 44/2001 του Συμβουλίου, της 22ας Δεκεμβρίου 2000, για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις, θα εφαρμόζουν τα άρθρα 13 και 43 της σύμβασης του Κέιπ Τάουν για την έγκριση προσωρινών μέτρων μόνο σύμφωνα με το άρθρο 31 του κανονισμού (ΕΚ) αριθ. 44/2001, όπως έχει ερμηνευθεί από το Δικαστήριο των Ευρωπαϊκών Κοινοτήτων στο πλαίσιο του άρθρου 24 της σύμβασης των Βρυξελλών της 27ης Σεπτεμβρίου 1968 για τη διεθνή δικαιοδοσία και την εκτέλεση των αποφάσεων σε αστικές και εμπορικές υποθέσεις».

                  Στις οδηγίες διαπραγμάτευσης για το αεροναυτικό πρωτόκολλο, το σιδηροδρομικό πρωτόκολλο και το πρωτόκολλο για το διαστημικό υλικό αναφερόταν σαφώς ότι το άρθρο 55 της σύμβασης του Κέιπ Τάουν θα πρέπει να εξακολουθήσει να εφαρμόζεται και στα πρωτόκολλα.

                  Το παράρτημα IX του πρωτοκόλλου MAC «Τροποποίηση των διατάξεων που αφορούν τα ασφαλιστικά μέτρα» προβλέπει τη δυνατότητα αυτή και είναι σχεδόν πανομοιότυπο με τα αντίστοιχα άρθρα των πρωτοκόλλου που αφορούν τον εξοπλισμό αεροσκαφών, τον σιδηροδρομικό τροχαίο εξοπλισμό και το διαστημικό υλικό (άρθρα Χ, VIII και XX αντιστοίχως).

                  Επισημαίνεται ότι, ύστερα από την αναδιατύπωση του κανονισμού Βρυξέλες Ι
                     6
                  , το άρθρο 31 έγινε άρθρο 35, αλλά η διατύπωση είναι η ίδια.

                  Όσον αφορά την αφερεγγυότητα, οι οδηγίες διαπραγμάτευσης που αφορούν τα εγκεκριμένα πρωτόκολλα ζητούν οι σχετικές διατάξεις να είναι προαιρετικές διότι επηρεάζουν την εφαρμογή του κανονισμού (ΕΚ) αριθ. 1346/2000 περί των διαδικασιών αφερεγγυότητας.

                  Το άρθρο Χ του σχεδίου πρωτοκόλλου MAC (Μέσα προστασίας σε περίπτωση αφερεγγυότητας) προβλέπει όντως τη δυνατότητα προαιρετικής εφαρμογής και είναι σχεδόν πανομοιότυπο με τα αντίστοιχα άρθρα του αεροναυτικού πρωτοκόλλου (άρθρο XI), του σιδηροδρομικού πρωτοκόλλου (άρθρο IX) και του πρωτοκόλλου για το διαστημικό υλικό (άρθρο XXI). Επίσης, το άρθρο XI του σχεδίου πρωτοκόλλου MAC (Παροχή συνδρομής κατά τη διαδικασία αφερεγγυότητας) προβλέπει τη δυνατότητα προαιρετικής συμμετοχής και είναι σχεδόν πανομοιότυπο με τα αντίστοιχα άρθρα του αεροναυτικού πρωτοκόλλου (άρθρο XII), του σιδηροδρομικού πρωτοκόλλου (άρθρο IX) και του πρωτοκόλλου για το διαστημικό υλικό (άρθρο XXII).

                  Και σε αυτή την περίπτωση, η πρόσφατη αναδιατύπωση του κανονισμού για την αφερεγγυότητα
                     7
                   δεν επιφέρει αλλαγές ως προς την επίδραση των διατάξεων περί αφερεγγυότητας του πρωτοκόλλου MAC επί του δικαίου της ΕΕ.

                  β) Επιλογή εφαρμοστέου δικαίου

                  Το άρθρο VI της τρέχουσας έκδοσης του σχεδίου πρωτοκόλλου MAC περιλαμβάνει διατάξεις σχετικά με την επιλογή εκ μέρους του συμβαλλόμενων μερών του εφαρμοστέου δικαίου που θα διέπει τα συμβατικά τους δικαιώματα και υποχρεώσεις, εξ ολοκλήρου ή εν μέρει.

                  Κατά τη στιγμή της έγκρισης των προηγούμενων διαπραγματευτικών οδηγιών, δεν υπήρχε εν ισχύ νομοθεσία της Ευρωπαϊκής Ένωσης για θέματα που αφορούν το εφαρμοστέο στις συμβατικές ενοχές δίκαιο και, ως εκ τούτου, το Συμβούλιο δεν παρείχε στην Επιτροπή ειδικές οδηγίες διαπραγμάτευσης σχετικά με το θέμα αυτό .

                  Εντωμεταξύ, στις 17 Ιουνίου 2008 εκδόθηκε ο κανονισμός (ΕΚ) αριθ. 593/2008 για το εφαρμοστέο δίκαιο στις συμβατικές ενοχές (γνωστός ως «Ρώμη Ι»), ο οποίος τέθηκε σε εφαρμογή στις 17 Δεκεμβρίου 2009
                     8
                  .

                  Οι εκτεταμένες δυνατότητες επιλογής δικαίου που προβλέπονται στο άρθρο VI παράγραφος 2 δεν είναι συμβατές με το σύστημα που θεσπίζει ο κανονισμός αριθ. 593/2008· επομένως, τα κράτη μέλη δεν θα πρέπει να εφαρμόσουν το εν λόγω άρθρο.

                  Αυτή είναι η λύση που επέλεξε η ΕΕ και για τα άλλα πρωτόκολλα.

                  Η απόφαση του Συμβουλίου, της 6ης Απριλίου 2009, για την προσχώρηση της Ευρωπαϊκής Ένωσης στη σύμβαση του Κέιπ Τάουν και στο πρωτόκολλό της σχετικά με τα επιμέρους ζητήματα που αφορούν το αεροναυτικό εξοπλισμό, περιλαμβάνει ειδική αναφορά στην αποκλειστική αρμοδιότητα της Κοινότητας σε ορισμένα ζητήματα που διέπονται από το αεροναυτικό πρωτόκολλο και, ειδικότερα, στον κανονισμό Ρώμη Ι. Κατά συνέπεια, η εφαρμογή του άρθρου του αεροναυτικού πρωτοκόλλου που αφορά την επιλογή εφαρμοστέου δικαίου εξαρτάται από ειδική δήλωση της Κοινότητας.

                  Ομοίως, όσον αφορά το σιδηροδρομικό πρωτόκολλο, το θέμα της επιλογής του εφαρμοστέου δικαίου εξετάστηκε ειδικά στη δήλωση βάσει του άρθρου XXII παράγραφος 2 σχετικά με την αρμοδιότητα της Ευρωπαϊκής Κοινότητας επί θεμάτων που διέπονται από το σιδηροδρομικό πρωτόκολλο. Στο σημείο 5 της δήλωσης αναφέρεται ότι τα κράτη μέλη της Ευρωπαϊκής Κοινότητας έχουν εκχωρήσει στην Κοινότητα τις αρμοδιότητές τους για τα θέματα που αφορούν (μεταξύ άλλων) τον κανονισμό Ρώμη Ι.

                  Αντιθέτως, το άρθρο VIII του πρωτοκόλλου για το διαστημικό υλικό αποτελεί διάταξη που προβλέπει τη δυνατότητα εξαίρεσης, πράγμα που σημαίνει ότι εφαρμόζεται εκτός αν προβλέπεται ρητώς εξαίρεση σε δήλωση στην οποία προβαίνει ένα συμβαλλόμενο κράτος. Ως εκ τούτου, τη στιγμή της ενδεχόμενης υπογραφής/κύρωσης/έγκρισης του πρωτοκόλλου για το διαστημικό υλικό, η ΕΕ θα πρέπει να προβεί στην αντίστοιχη δήλωση.

                  Η τρέχουσα έκδοση του άρθρου VI του πρωτοκόλλου MAC είναι διάταξη προαιρετικής εφαρμογής και αυτό θα πρέπει να διατηρηθεί στο τελικό κείμενο.

                  II. Τελικές διατάξεις που παρουσιάζουν ενδιαφέρον για την ΕΕ

                  Το σχέδιο τελικών διατάξεων (άρθρο XXII - Οργανισμός περιφερειακής οικονομικής ολοκλήρωσης) περιλαμβάνει ρήτρα ΟΠΟΟ, η οποία είναι σχεδόν πανομοιότυπη με τις ρήτρες που προβλέπονται στο άρθρο 48 της σύμβασης του Κέιπ Τάουν, στο άρθρο XXVII του αεροναυτικού πρωτοκόλλου, στο άρθρο XXII του σιδηροδρομικού πρωτοκόλλου και στο άρθρου XXXVII του πρωτοκόλλου για το διαστημικό υλικό.

                  Το εν λόγω άρθρο επιτρέπει σε έναν οργανισμό περιφερειακής οικονομικής ολοκλήρωσης που συνιστάται από κυρίαρχα κράτη και έχει αρμοδιότητα για θέματα που καλύπτονται από το πρωτόκολλο (όπως η Ευρωπαϊκή Ένωση) να υπογράφει, να αποδέχεται και να εγκρίνει το πρωτόκολλο ή να προσχωρεί σε αυτό ωσάν συμβαλλόμενο κράτος.

                  Η ΕΕ θα πρέπει επίσης να δώσει προσοχή στην εισαγωγή δυνατοτήτων προαιρετικής εφαρμογής που παρουσιάζουν ενδιαφέρον για την ΕΕ στο σχέδιο των τελικών διατάξεων (άρθρο XXVI -Δηλώσεις που αφορούν συγκεκριμένες διατάξεις). Οι διατάξεις του εν λόγω άρθρου έχουν ως πρότυπο τις αντίστοιχες διατάξεις του αεροναυτικού πρωτοκόλλου, του σιδηροδρομικού πρωτοκόλλου και του πρωτοκόλλου για το διαστημικό υλικό.

                  Συμπερασματικά, οι διατάξεις του σχεδίου πρωτοκόλλου MAC που εμπίπτουν στην αποκλειστική αρμοδιότητα της ΕΕ ή παρουσιάζουν ενδιαφέρον για την ΕΕ δεν εγείρουν, στην τρέχουσα διατύπωσή τους, ανησυχίες. Η Επιτροπή, επομένως, προτείνει, σύμφωνα με τη συντονισμένη θέση που υιοθετήθηκε για την πρώτη συνεδρίαση των κυβερνητικών εμπειρογνωμόνων τον Μάρτιο του 2017, να διατηρηθούν οι εν λόγω διατάξεις ως έχουν.

               Σύσταση για

               ΑΠΟΦΑΣΗ ΤΟΥ ΣΥΜΒΟΥΛΙΟΥ

               η οποία επιτρέπει την έναρξη διαπραγματεύσεων για τη σύναψη πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (Agricultural, Construction and Mining Equipment) (πρωτόκολλο MAC)

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 218 παράγραφοι 3 και 4,

               Έχοντας υπόψη τη σύσταση της Ευρωπαϊκής Επιτροπής,

               Εκτιμώντας τα ακόλουθα:

               (1) Η Ευρωπαϊκή Κοινότητα προσχώρησε στη σύμβαση σχετικά με τις διεθνείς εμπράγματες ασφάλειες επί κινητού εξοπλισμού και στο πρωτόκολλό της για θέματα που αφορούν ειδικά τον εξοπλισμό αεροσκαφών στις 29.4.2009.

               (2) Η Ευρωπαϊκή Επιτροπή υπέγραψε το πρωτόκολλο της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό στις 10.12.2009.

               (3) Η Ευρωπαϊκή Επιτροπή ενέκρινε το πρωτόκολλο της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό στις 18.12.2014.

               (4) Οι προπαρασκευαστικές εργασίες για την εκπόνηση πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (πρωτόκολλο MAC) στο πλαίσιο του Διεθνούς Ινστιτούτου για την Ενοποίηση του Ιδιωτικού Δικαίου (UNIDROIT) βρίσκονται σε εξέλιξη.

               (5) Η Ευρωπαϊκή Ένωση έχει την αποκλειστική αρμοδιότητα επί ορισμένων θεμάτων που διέπονται από το σχέδιο πρωτοκόλλου MAC.

               (6) Η Ευρωπαϊκή Ένωση θα πρέπει να συμμετέχει στις διαπραγματεύσεις μιας τέτοιας πράξης όσον αφορά τα θέματα που εμπίπτουν στην αποκλειστική αρμοδιότητα της Ένωσης.

               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:

               Άρθρο 1

               Η Επιτροπή εξουσιοδοτείται να διαπραγματευτεί, εξ ονόματος της Ένωσης, σε σχέση με θέματα που εμπίπτουν στην αποκλειστική αρμοδιότητα της Ένωσης, πρωτόκολλο της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (πρωτόκολλο MAC).

               Άρθρο 2

               Οι οδηγίες διαπραγμάτευσης καθορίζονται στο παράρτημα.

               Άρθρο 3

               Οι διαπραγματεύσεις διεξάγονται σε συνεννόηση με την ειδική επιτροπή που ορίζεται βάσει του άρθρου 218 παράγραφος 4 της Συνθήκης.

               Άρθρο 4

               Η παρούσα απόφαση απευθύνεται στην Επιτροπή.

               Βρυξέλλες,

                     Για το Συμβούλιο

                     O Πρόεδρος

                     (1)

                        2009/370/ΕΚ: Απόφαση του Συμβουλίου, της 6ης Απριλίου 2009, για την προσχώρηση της Ευρωπαϊκής Κοινότητας στη σύμβαση σχετικά με τις διεθνείς εγγυήσεις σε σχέση με τον κινητό εξοπλισμό καθώς και στο πρωτόκολλό της σχετικά με τα επιμέρους ζητήματα που αφορούν τον αεροναυτικό εξοπλισμό, που θεσπίστηκαν ταυτόχρονα στο Κέιπ Τάουν στις 16 Νοεμβρίου 2001, ΕΕ L 121 της 15.5.2009, σ. 3-7.

                     (2)

                        2009/940/ΕΚ: Απόφαση του Συμβουλίου, της 30ής Νοεμβρίου 2009, για την υπογραφή από την Ευρωπαϊκή Κοινότητα του Πρωτοκόλλου στη σύμβαση σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίστηκε στο Λουξεμβούργο στις 23 Φεβρουαρίου 2007, ΕΕ L 331 της 16.12.2009, σ. 1–16.

                     (3)

                        2014/888/ΕΕ: Απόφαση του Συμβουλίου, της 4ης Δεκεμβρίου 2014, σχετικά με την έγκριση, εξ ονόματος της Ευρωπαϊκής Ένωσης, του πρωτοκόλλου της σύμβασης σχετικά με τις διεθνείς ασφάλειες επί κινητού εξοπλισμού για θέματα που αφορούν ειδικά το σιδηροδρομικό τροχαίο υλικό, που θεσπίστηκε στο Λουξεμβούργο στις 23 Φεβρουαρίου 2007, ΕΕ L 353 της 10.12.2014, σ. 9-12.

                     (4)

                        5609/04 JUSTCIV 9 TRANS 35 OC 46 RESTREINT UE

                     (5)

                        Για περισσότερες πληροφορίες σχετικά με τις προπαρασκευαστικές εργασίες για την εκπόνηση του πρωτοκόλλου MAC, βλ:
                  http://www.unidroit.org/work-in-progress-studies/current-studies/mac-protocol

                     (6)

                        Κανονισμός (ΕΕ) αριθ. 1215/2012 για τη διεθνή δικαιοδοσία, την αναγνώριση και την εκτέλεση αποφάσεων σε αστικές και εμπορικές υποθέσεις (ΕΕ L 351 της 20.12.2012, σ. 1–32) .

                     (7)

                        Κανονισμός (ΕΕ) 2015/848 περί των διαδικασιών αφερεγγυότητας ΕΕ L 141 της 5.6.2015, σ. 19–72

                     (8)

                        Κανονισμός (ΕΚ) αριθ. 593/2008 για το εφαρμοστέο δίκαιο στις συμβατικές ενοχές (Ρώμη Ι), ΕΕ L 177 της 4.7.2008, σ. 6–16

    ---documentbreak---

               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 23.8.2017
            COM(2017) 448 final

            ΠΑΡΑΡΤΗΜΑ
            της
            σύστασης για απόφαση του Συμβουλίου
            η οποία επιτρέπει την έναρξη διαπραγματεύσεων με σκοπό τη σύναψη πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (Agricultural, Construction and Mining Equipment) (πρωτόκολλο MAC)

               ΠΑΡΑΡΤΗΜΑ […]

               Οδηγίες διαπραγμάτευσης πρωτοκόλλου της σύμβασης σχετικά με τις διεθνείς εμπράγματες ασφάλειες επί κινητού εξοπλισμού για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό (πρωτόκολλο MAC)

               1. Η Επιτροπή θα πρέπει να διασφαλίσει έως το τέλος των διαπραγματεύσεων ότι το πρωτόκολλο MAC είναι συμβατό με τις διατάξεις της νομοθεσίας της Ευρωπαϊκής Ένωσης όσον αφορά τη διεθνή δικαιοδοσία, την αναγνώριση και την εκτέλεση των αποφάσεων. Στην αντίθετη περίπτωση, η Επιτροπή θα πρέπει να διασφαλίσει ότι το πρωτόκολλο MAC περιλαμβάνει μία ή περισσότερες ρήτρες που επιτρέπουν στα κράτη μέλη να εφαρμόζουν τον κανονισμό (ΕΕ) αριθ. 1215/2012 στις μεταξύ τους σχέσεις αντί της σύμβασης του Κέιπ Τάουν και του πρωτοκόλλου MAC αυτής.

               Πρέπει να διασφαλίζεται ότι το άρθρο 55 της σύμβασης του Κέιπ Τάουν εφαρμόζεται στο πρωτόκολλο όπως αυτό εφαρμόζεται στον κινητό εξοπλισμό για θέματα που αφορούν ειδικά τον γεωργικό, τον κατασκευαστικό και τον εξορυκτικό εξοπλισμό.

               Για τον σκοπό αυτό, πρέπει να διασφαλιστεί ότι η υφιστάμενη διάταξη του άρθρου IX του σχεδίου πρωτοκόλλου MAC «Τροποποίηση των διατάξεων που αφορούν τα ασφαλιστικά μέτρα» θα διατηρηθεί στο πρωτόκολλο, ώστε το εν λόγω άρθρο να είναι προαιρετικό και να εφαρμόζεται μόνον βάσει δήλωσης του συμβαλλόμενου κράτους.

               2. Πρέπει να διασφαλιστεί ότι τα άρθρα του πρωτοκόλλου που αφορούν τις διαδικασίες αφερεγγυότητας είναι συμβατά με τον κανονισμό (ΕΕ) αριθ. 2015/848.

               Για τον σκοπό αυτό, πρέπει να διασφαλιστεί ότι οι υφιστάμενες διατάξεις του άρθρου X του σχεδίου πρωτοκόλλου MAC (Μέσα προστασίας σε περίπτωση αφερεγγυότητας) και του άρθρου XI (Παροχή συνδρομής κατά τη διαδικασία αφερεγγυότητας) θα διατηρηθούν στο πρωτόκολλο, ώστε τα εν λόγω άρθρα να είναι προαιρετικά και να εφαρμόζονται μόνον βάσει δήλωσης του συμβαλλόμενου κράτους.

               3. Πρέπει να διασφαλιστεί ότι η υφιστάμενη διάταξη του άρθρου VI του σχεδίου πρωτοκόλλου MAC (Επιλογή εφαρμοστέου δικαίου) θα διατηρηθεί στο πρωτόκολλο, ώστε το εν λόγω άρθρο να είναι προαιρετικό και να εφαρμόζεται μόνον βάσει δήλωσης του συμβαλλόμενου κράτους.

               4. Πρέπει να διασφαλιστεί ότι η υφιστάμενη διάταξη του άρθρου XXII (Οργανισμός περιφερειακής οικονομικής ολοκλήρωσης) θα διατηρηθεί στο πρωτόκολλο, ώστε ένας οργανισμός περιφερειακής οικονομικής ολοκλήρωσης που συνιστάται από κυρίαρχα κράτη και έχει αρμοδιότητα επί θεμάτων που διέπονται από το πρωτόκολλο να μπορεί να υπογράφει, να αποδέχεται, να εγκρίνει το πρωτόκολλο ή να προσχωρεί σε αυτό ωσάν συμβαλλόμενο κράτος.


               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 24.11.2021
            COM(2021) 742 final

            Σύσταση για
            ΣΥΣΤΑΣΗ ΤΟΥ ΣΥΜΒΟΥΛΙΟΥ
            σχετικά με την οικονομική πολιτική της ζώνης του ευρώ
            {SWD(2021) 362 final}

               Σύσταση για

               ΣΥΣΤΑΣΗ ΤΟΥ ΣΥΜΒΟΥΛΙΟΥ

               σχετικά με την οικονομική πολιτική της ζώνης του ευρώ

               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 136 σε συνδυασμό με το άρθρο 121 παράγραφος 2,

               Έχοντας υπόψη τον κανονισμό (ΕΚ) αριθ. 1466/97 του Συμβουλίου, της 7ης Ιουλίου 1997, για την ενίσχυση της εποπτείας της δημοσιονομικής κατάστασης και την εποπτεία και τον συντονισμό των οικονομικών πολιτικών
                  1
               , και ιδίως το άρθρο 5 παράγραφος 2,

               Έχοντας υπόψη τον κανονισμό (ΕΕ) αριθ. 1176/2011 του Ευρωπαϊκού Κοινοβουλίου και του Συμβουλίου, της 16ης Νοεμβρίου 2011, σχετικά με την πρόληψη και τη διόρθωση των υπερβολικών μακροοικονομικών ανισορροπιών
                  2
               , και ιδίως το άρθρο 6 παράγραφος 1,

               Έχοντας υπόψη τη σύσταση της Ευρωπαϊκής Επιτροπής,

               Έχοντας υπόψη τα συμπεράσματα του Ευρωπαϊκού Συμβουλίου,

               Έχοντας υπόψη τη γνώμη της Οικονομικής και Δημοσιονομικής Επιτροπής,

               Έχοντας υπόψη τη γνώμη της Επιτροπής Οικονομικής Πολιτικής,

               Εκτιμώντας τα ακόλουθα:

               (1)Μετά από μια πολύ βαθιά ύφεση το 2020, η οικονομία της ζώνης του ευρώ διανύει μια σταθερή και ταχεία ανάκαμψη. Η αύξηση του ΑΕΠ το δεύτερο τρίμηνο του 2021 υπερέβη τις προσδοκίες και, σύμφωνα με τις φθινοπωρινές οικονομικές προβλέψεις 2021, το ΑΕΠ της ζώνης του ευρώ αναμένεται να αυξηθεί κατά 5,0 % το 2021. Η οικονομία της ζώνης του ευρώ αναμένεται να ανακτήσει το προ κρίσης επίπεδο ΑΕΠ το τελευταίο τρίμηνο του 2021. Έως το δεύτερο τρίμηνο του 2021, επτά χώρες της ζώνης του ευρώ είχαν ήδη ανακτήσει τα προ κρίσης επίπεδα του ΑΕΠ τους. Το ετήσιο ΑΕΠ της ζώνης του ευρώ προβλέπεται να αυξηθεί κατά 4,3 % το 2022. Η εγχώρια ζήτηση είναι ο κύριος κινητήριος μοχλός αύξησης του ΑΕΠ και συνδέεται με τη χαλάρωση των περιορισμών πέραν της εφαρμογής του εμβολιασμού, τις σταδιακές βελτιώσεις στις αγορές εργασίας, την άντληση επιπλέον αποταμιεύσεων που σωρεύτηκαν κατά τις περιόδους εφαρμογής περιοριστικών μέτρων, καθώς και την ισχυρή αύξηση των επενδύσεων με την αξιοποίηση ευνοϊκών όρων χρηματοδότησης και τη στήριξη σε επίπεδο πολιτικής από το NextGenerationEU. Ακολουθώντας τη σύσταση, τα κράτη μέλη της ζώνης του ευρώ ανέλαβαν δράση, μεμονωμένα και συλλογικά στο πλαίσιο της Ευρωομάδας, ούτως ώστε να εξασφαλίσουν μια πολιτική που στηρίζει την ανάκαμψη από την κρίση της COVID-19. Εφεξής, η αβεβαιότητα και οι κίνδυνοι παραμένουν σε υψηλό επίπεδο, συμπεριλαμβανομένης της εξέλιξης της πανδημίας, τόσο εντός όσο και εκτός της ΕΕ.

               (2)Κατά τη διάρκεια του έτους, η έντονη αύξηση της εγχώριας ζήτησης ήρθε αντιμέτωπη με περιορισμούς σε ό,τι αφορά την προσφορά, συμπεριλαμβανομένων της έλλειψης εισροών και των διαταραχών στην εφοδιαστική. Επιπλέον, οι ελλείψεις σε εργατικό δυναμικό και δεξιότητες αποτελούν ολοένα και μεγαλύτερη πηγή ανησυχίας σε ορισμένους τομείς και σε ορισμένα κράτη μέλη. Μετά από αρκετά έτη πολύ χαμηλών ποσοστών, ο πληθωρισμός στη ζώνη του ευρώ αυξήθηκε από τις αρχές του 2021, ιδίως λόγω της ανόδου των τιμών της ενέργειας και  των προβλημάτων εφοδιασμού, γεγονός που υποδηλώνει ένα μεταβατικό φαινόμενο που συνδέεται με τη διαδικασία προσαρμογής μετά τα περιοριστικά μέτρα. Ο πληθωρισμός έφθασε στο 3,4 % , στη ζώνη του ευρώ τον Σεπτέμβριο του 2021, που είναι το υψηλότερο επίπεδο της δεκαετίας.

               (3)Το 2021, η ευρωπαϊκή στρατηγική ανάκαμψης επικεντρώθηκε στην υλοποίηση του NextGenerationEU, και του μεγαλύτερού του μέσου, του Μηχανισμού Ανάκαμψης και Ανθεκτικότητας (ΜΑΑ)
                  3
               . Έως τα μέσα Νοεμβρίου 2021, το Συμβούλιο είχε εγκρίνει τα σχέδια ανάκαμψης και ανθεκτικότητας 22 κρατών μελών, συμπεριλαμβανομένων 18 χωρών της ζώνης του ευρώ, μετά από θετικές εκτιμήσεις της Επιτροπής. Κατά τα επόμενα έτη, η εφαρμογή των μεταρρυθμίσεων και οι επενδύσεις στο πλαίσιο του ΜΑΑ θα έχουν σημαντικό θετικό αντίκτυπο στη λειτουργία των οικονομιών της ζώνης του ευρώ. Ο Μηχανισμός θα προωθήσει την οικονομική και κοινωνική σύγκλιση προς τα πάνω μεταξύ των κρατών μελών της ζώνης του ευρώ, δεδομένης της κλείδας κατανομής των πόρων της. Ο Μηχανισμός έχει επίσης ενισχύσει την εμπιστοσύνη και συμβάλλει στη διατήρηση της ανάπτυξης και της μακροοικονομικής σταθερότητας, εξισορροπώντας έτσι το μείγμα πολιτικών και συμπληρώνοντας τις δράσεις της Ευρωπαϊκής Κεντρικής Τράπεζας (ΕΚΤ). Πέραν της στήριξης της ανάκαμψης, ο ΜΑΑ αποσκοπεί στον διαρθρωτικό μετασχηματισμό των οικονομιών των κρατών μελών, ιδίως για την επίτευξη της πράσινης και της ψηφιακής μετάβασης. Η πραγματοποίηση συνεκτικών επενδύσεων και μεταρρυθμίσεων στο πλαίσιο του ΜΑΑ, σε συνδυασμό με τη χρήση των ταμείων συνοχής, αποσκοπεί στην αύξηση της ανθεκτικότητας της ζώνης του ευρώ σε μελλοντικούς κλυδωνισμούς και στην αύξηση του δυνητικού προϊόντος με βιώσιμο τρόπο, στη στήριξη της απασχόλησης και στην αντιμετώπιση των κοινωνικών προκλήσεων. Επιπλέον, η έκδοση χρεογράφων σε ευρώ από την Ένωση για τη χρηματοδότηση του ΜΑΑ θα προσδώσει βάθος και ρευστότητα στις ευρωπαϊκές κεφαλαιαγορές και θα συμβάλει στην ενίσχυση του ευρώ ως διεθνούς νομίσματος.

               (4)Η υλοποίηση των μεταρρυθμίσεων και των επενδύσεων που περιλαμβάνονται στα σχέδια ανάκαμψης και ανθεκτικότητας θα δώσει τη δυνατότητα εκταμίευσης της χρηματοδότησης του ΜΑΑ και θα συμβάλει αποτελεσματικά στην επίτευξη των προτεραιοτήτων πολιτικής της ζώνης του ευρώ, συμπεριλαμβανομένων των συστάσεων του Συμβουλίου σχετικά με την οικονομική πολιτική της ζώνης του ευρώ
                  4
               . Αυτό θα αφορά, μεταξύ άλλων, την ενίσχυση των εθνικών θεσμικών πλαισίων, τη στήριξη δημόσιων επενδύσεων υψηλής ποιότητας, μέτρα πολιτικής για τη στήριξη της κοινωνικής συνοχής και μια δίκαιη πράσινη και ψηφιακή μετάβαση. Οι ενέργειες αυτές θα συμβάλουν στη διασφάλιση μιας βιώσιμης και χωρίς αποκλεισμούς ανάκαμψης, στη διατήρηση του αναπτυξιακού δυναμικού και στην ενίσχυση της ανθεκτικότητας. Τούτο συνάδει με την Ετήσια Επισκόπηση της Βιώσιμης Ανάπτυξης και τις τέσσερις διαστάσεις της ανταγωνιστικής βιωσιμότητας, δηλαδή την περιβαλλοντική βιωσιμότητα, την παραγωγικότητα, τη δικαιοσύνη και τη μακροοικονομική σταθερότητα
                  5
               .

               (5)Οι κατάλληλα υποστηρικτικές και αλληλοενισχυόμενες οικονομικές πολιτικές έχουν εξασφαλίσει αποτελεσματική μακροοικονομική σταθεροποίηση και έχουν περιορίσει τον αντίκτυπο στα αποτελέσματα στην αγορά εργασίας, μετριάζοντας τους κινδύνους αρνητικών συνεπειών και στηρίζοντας την ταχεία οικονομική ανάκαμψη. Ένα κατάλληλο μείγμα νομισματικών και δημοσιονομικών πολιτικών, παράλληλα με διαρθρωτικές μεταρρυθμίσεις και μέτρα για τη διατήρηση της χρηματοπιστωτικής σταθερότητας, θα εξακολουθήσει να είναι ουσιαστικής σημασίας για την καλή λειτουργία της ζώνης του ευρώ, σε πλήρη συμμόρφωση με τους αντίστοιχους ρόλους των κρατών μελών και των θεσμικών οργάνων βάσει της Συνθήκης.

               (6)Τα μέτρα νομισματικής πολιτικής της ΕΚΤ αποσκοπούν στη διασφάλιση της ομαλής λειτουργίας των διαφόρων τμημάτων των χρηματοπιστωτικών αγορών και στο να διατηρηθούν ανέπαφοι οι δίαυλοι μετάδοσης της νομισματικής πολιτικής και, εν τέλει, να διασφαλιστεί η μεσοπρόθεσμη σταθερότητα των τιμών. Τον Ιούλιο του 2021, η ΕΚΤ δημοσίευσε τη νέα στρατηγική της για τη νομισματική πολιτική. Η νέα στρατηγική υιοθετεί έναν συμμετρικό στόχο 2 % μεσοπρόθεσμα για τον πληθωρισμό . Το Διοικητικό Συμβούλιο επιβεβαίωσε επίσης ότι η δέσμη των επιτοκίων της ΕΚΤ παραμένει το κύριο μέσο νομισματικής πολιτικής της. Τον Οκτώβριο του 2021, η ΕΚΤ ξεκίνησε μια διετή φάση έρευνας για ένα ψηφιακό ευρώ. Η δημιουργία ενός ψηφιακού ευρώ θα απαιτήσει παρέμβαση του νομοθέτη της Ένωσης βάσει του άρθρου 133 της ΣΛΕΕ. Η έκδοση ενός τέτοιου ψηφιακού νομίσματος κεντρικής τράπεζας θα μπορούσε, μεταξύ άλλων, να διασφαλίσει τη συνεχή παροχή δημόσιου χρήματος σε ψηφιακή μορφή, να στηρίξει την ψηφιοποίηση της ευρωπαϊκής οικονομίας και να ενθαρρύνει ενεργά την καινοτομία στις λιανικές πληρωμές
                  6
               . Επιπλέον, θα συμβάλει στην ενίσχυση του διεθνούς ρόλου του ευρώ και στην ανοικτή στρατηγική αυτονομία της Ευρώπης.

               (7)Στις 19 Οκτωβρίου 2021, η Ευρωπαϊκή Επιτροπή δρομολόγησε εκ νέου τη συζήτηση σχετικά με την επανεξέταση της οικονομικής διακυβέρνησης με σκοπό την επίτευξη ευρείας συναίνεσης για τον τρόπο ενίσχυσης της αποτελεσματικότητας και της διαφάνειας του πλαισίου, την αντιμετώπιση των μακροοικονομικών ανισορροπιών, καθώς και των δημοσιονομικών προκλήσεων κατά τρόπο μεταβατικό και φιλικό προς την ανάπτυξη, λαμβάνοντας υπόψη τα διδάγματα που αντλήθηκαν από την κρίση της νόσου COVID-19.

               (8)Το έλλειμμα της γενικής κυβέρνησης στη ζώνη του ευρώ συνολικά αναμένεται να ανέλθει στο 7,1 % του ΑΕΠ το 2021, αλλά να μειωθεί σε 3,9 % το 2022. Ο δημοσιονομικός προσανατολισμός της ζώνης του ευρώ, που απορρέει από τους εθνικούς προϋπολογισμούς και τον προϋπολογισμό της ΕΕ, προβλέπεται να παραμείνει υποστηρικτικός το 2021 και το 2022 (1¾% και 1 % του ΑΕΠ, αντίστοιχα). Το 2022, οι δημόσιες επενδύσεις, τόσο οι εθνικά χρηματοδοτούμενες όσο και οι χρηματοδοτούμενες από την ΕΕ, θα συμβάλουν στον υποστηρικτικό προσανατολισμό. Από τον Νοέμβριο του 2021, τα 18 εθνικά σχέδια ανάκαμψης και ανθεκτικότητας της ζώνης του ευρώ, τα οποία έχουν εγκριθεί από το Συμβούλιο μέχρι στιγμής, θα παρέχουν χρηματοδοτική στήριξη μεγάλης κλίμακας σε κράτη μέλη της ζώνης του ευρώ ύψους έως 262 δισ. EUR σε επιχορηγήσεις και 139 δισ. EUR σε δάνεια κατά την περίοδο έως το 2026. Ο συντονισμός των εθνικών δημοσιονομικών πολιτικών, με πλήρη σεβασμό του Συμφώνου Σταθερότητας και Ανάπτυξης, είναι ζωτικής σημασίας για την αποτελεσματική αντιμετώπιση του κλυδωνισμού που προκάλεσε η COVID-19, για μια βιώσιμη ανάκαμψη και για την ορθή λειτουργία της Οικονομικής και Νομισματικής Ένωσης (ΟΝΕ). Ενώ η γενική ρήτρα διαφυγής θα παραμείνει ενεργή το 2022, αναμένεται να απενεργοποιηθεί από το 2023. Με την εδραίωση της ανάκαμψης της οικονομίας, η δημοσιονομική πολιτική στρέφεται από προσωρινά μέτρα έκτακτης ανάγκης σε στοχευμένα μέτρα στήριξης της ανάκαμψης. Η αύξηση των δεικτών δημόσιου χρέους (από 85,5 % του ΑΕΠ το 2019 σε 100 % του ΑΕΠ το 2021) αντανακλά τις συνδυασμένες επιπτώσεις της συρρίκνωσης της παραγωγής και την αναγκαία αντίδραση σε επίπεδο πολιτικής στον ισχυρό κλυδωνισμό που προκάλεσε η νόσος COVID-19. Ωστόσο, καθώς οι δείκτες χρέους ήταν ήδη υψηλοί σε ορισμένα κράτη μέλη της ζώνης του ευρώ πριν από τον κλυδωνισμό, η σταδιακή, συνεχής και ευνοϊκή για την ανάπτυξη μείωση του χρέους θα αποτελέσει στόχο πολιτικής σε μεγάλο μέρος της ζώνης του ευρώ.

               (9)Στο πλαίσιο αυτό, η βελτίωση της σύνθεσης των δημόσιων οικονομικών, μεταξύ άλλων με την προώθηση των επενδύσεων, την ποιότητα των δημοσιονομικών μέτρων και τη διασφάλιση της δημοσιονομικής βιωσιμότητας μακροπρόθεσμα, μεταξύ άλλων ενόψει της κλιματικής αλλαγής και της πράσινης και ψηφιακής μετάβασης, φαίνονται ιδιαίτερα συναφείς. Η κατάρτιση πράσινου προϋπολογισμού, η επανεξέταση των δαπανών, η εύρυθμη λειτουργία των συστημάτων διαχείρισης των δημόσιων επενδύσεων και τα αποτελεσματικά πλαίσια δημόσιων συμβάσεων μπορούν να δημιουργήσουν δημοσιονομικά περιθώρια για πρόσθετες δημόσιες επενδύσεις. Οι μεταρρυθμίσεις για μια πιο αποτελεσματική και δίκαιη εισοδηματική πολιτική έγιναν ακόμη πιο θεμελιώδεις στον απόηχο της κρίσης λόγω της COVID-19. Υπάρχουν ακόμη περιθώρια να καταστούν τα φορολογικά συστήματα στη ζώνη του ευρώ πιο φιλικά προς την ανάπτυξη και το περιβάλλον, ιδίως με τη μείωση της φορολογικής επιβάρυνσης της εργασίας, η οποία παραμένει υψηλή, στα περισσότερα κράτη μέλη της ζώνης του ευρώ. Τα μέτρα για την αντιμετώπιση του επιθετικού φορολογικού σχεδιασμού, της φοροαποφυγής και της φοροδιαφυγής μπορούν να καταστήσουν τα φορολογικά συστήματα πιο αποτελεσματικά και πιο δίκαια, στηρίζοντας παράλληλα την ανάκαμψη και την αύξηση των εσόδων. Η παγκοσμιοποίηση κατέστησε αναγκαία την προσαρμογή του φορολογικού πλαισίου σε μια ολοένα και περισσότερο ψηφιοποιημένη οικονομία. Επιτεύχθηκε συμφωνία για τη μεταρρύθμιση της παγκόσμιας φορολογίας με σκοπό τον περιορισμό του επιζήμιου φορολογικού ανταγωνισμού εντός του χωρίς αποκλεισμούς Πλαισίου ΟΟΣΑ/G20 για τη διάβρωση της φορολογικής βάσης και τη μετατόπιση των κερδών (BEPS).

               (10)Η ταχεία και ισχυρή απόκριση πολιτικής σε εθνικό και ενωσιακό επίπεδο, μεταξύ άλλων μέσω του NextGenerationEU, υπήρξε αποτελεσματική για τον μετριασμό των επιπτώσεων της κρίσης στα νοικοκυριά και τις επιχειρήσεις. Χάρη σε αυτή τη συντονισμένη δράση, οι αποκλίσεις διευρύνθηκαν λιγότερο από ό, τι αναμενόταν αρχικά και οι μακροπρόθεσμες αρνητικές επιπτώσεις έχουν μετριαστεί. Η στήριξη σε επίπεδο πολιτικής, μεταξύ άλλων μέσω συστημάτων μειωμένου ωραρίου εργασίας και άλλων μέτρων για τη διατήρηση της απασχόλησης, συνέβαλε στη διατήρηση της δραστηριότητας των επιχειρήσεων καθ’ όλη τη διάρκεια της κρίσης και περιόρισε την αύξηση του ποσοστού ανεργίας και τη μείωση του διαθέσιμου εισοδήματος. Αν και αυξάνονται, τα ποσοστά αφερεγγυότητας παρέμειναν συγκρατημένα το 2021 παρά τη σταδιακή άρση των μέτρων στήριξης. Οι αγορές εργασίας παρουσιάζουν επίσης σταδιακή βελτίωση, καθώς η απασχόληση επανήλθε στο 72,2 % το δεύτερο τρίμηνο του 2021, σε σύγκριση με την προ της νόσου COVID κορύφωση σε 72,9 % το τέταρτο τρίμηνο του 2019. Η υιοθέτηση με ταχείς ρυθμούς της ψηφιακής τεχνολογίας καθ’ όλη τη διάρκεια της κρίσης θα μπορούσε να έχει θετικό αντίκτυπο στην παραγωγικότητα, εάν διατηρηθεί σε βάθος χρόνου. Ωστόσο, η κρίση της νόσου COVID-19 είχε σημαντικές εδαφικές, τομεακές και διανεμητικές επιπτώσεις, λόγω των οποίων θα απαιτηθούν ανακατανομές τόσο εντός όσο και μεταξύ χωρών και τομέων, με σημαντικό κόστος μετάβασης για τους εργαζομένους και τις επιχειρήσεις.

               (11)Παρά το γεγονός ότι η αύξηση των πτωχεύσεων έχει παραμείνει περιορισμένη μέχρι στιγμής, η πανδημία  επιδείνωσε τα αποτελέσματα πολλών επιχειρήσεων, γεγονός που ενδέχεται να περιορίσει την ικανότητά τους να χρηματοδοτήσουν επενδυτικά έργα βραχυπρόθεσμα και να θέσει σε κίνδυνο την ικανότητα αποπληρωμής. Καθώς η ανάκαμψη εδραιώνεται, η στήριξη θα πρέπει σταδιακά να καταργηθεί και να καταστεί πιο στοχευμένη. Η μείωση της χρήσης χρεωστικών μέσων θα περιορίσει ενδεχόμενες υποχρεώσεις και θα συμβάλει στη διατήρηση της επενδυτικής ικανότητας των επιχειρήσεων. Η έγκαιρη απόσυρση των μέτρων στήριξης της πολιτικής είναι μια πράξη εξισορρόπησης μεταξύ, αφενός, της στήριξης των επενδύσεων και της απασχόλησης και της αποφυγής πτώχευσης βιώσιμων επιχειρήσεων χωρίς, αφετέρου, να παρεμποδίζεται η ομαλή έξοδος από την αγορά των μη βιώσιμων επιχειρήσεων μεσοπρόθεσμα. Στο πλαίσιο αυτό, η βελτίωση της πρόσβασης των επιχειρήσεων σε χρηματοδότηση, η βελτίωση των ισολογισμών των επιχειρήσεων και η ενίσχυση της ικανότητας και της αποτελεσματικότητας των πλαισίων αφερεγγυότητας είναι ζωτικής σημασίας. Τα εθνικά καθεστώτα αφερεγγυότητας διαφέρουν σημαντικά μεταξύ των χωρών της ζώνης του ευρώ και θα απαιτηθούν μέτρα ενίσχυσης της ικανότητας για τη διευκόλυνση ενός αποτελεσματικού διοικητικού και δικαστικού συστήματος. Η βελτίωση των πλαισίων αφερεγγυότητας μπορεί επίσης να συμβάλει σε πιο υγιείς ισολογισμούς του τραπεζικού τομέα, γεγονός που θα έχει θετικό αντίκτυπο στην προσφορά πιστώσεων. Η οδηγία για την αναδιάρθρωση και την αφερεγγυότητα
                  7
               , η οποία αποσκοπεί στη θέσπιση ελάχιστων προτύπων σε όλα τα κράτη μέλη σχετικά με την προληπτική αναδιάρθρωση και την απαλλαγή από τα χρέη για τους επιχειρηματίες, θα πρέπει να μεταφερθεί στο εθνικό δίκαιο έως τις 17 Ιουλίου 2022. Επιπλέον, η ολοκλήρωση των κεφαλαιαγορών της ΕΕ είναι καίριας σημασίας για την παροχή εναλλακτικών πηγών χρηματοδότησης στις επιχειρήσεις, οι οποίες θα συμπληρώνουν τον τραπεζικό δανεισμό. Η πρόοδος στην Ένωση Κεφαλαιαγορών (CMU)
                  8
                μπορεί να βελτιώσει την πρόσβαση των επιχειρήσεων της ζώνης του ευρώ σε χρηματοδότηση, να κινητοποιήσει μακροπρόθεσμες επενδύσεις σε πράσινες, νέες τεχνολογίες και υποδομές, να προωθήσει τις επενδύσεις μετοχικού κεφαλαίου και να άρει τους διασυνοριακούς φραγμούς στις επενδύσεις, μεταξύ άλλων με την εναρμόνιση ορισμένων πτυχών του ουσιαστικού δικαίου περί των διαδικασιών αφερεγγυότητας.

               (12)Ενώ η απασχόληση ανακάμπτει με ταχύ ρυθμό, ορισμένοι τομείς, συγκεκριμένες κατηγορίες εργαζομένων και περιφέρειες αναμένεται να επηρεαστούν σε διαρκή βάση από την κρίση και από την ισχυρή ώθηση για τον οικολογικό προσανατολισμό της οικονομίας. Οι νέες θέσεις εργασίας που δημιουργούνται μπορεί να διαφέρουν από τις θέσεις εργασίας που έχουν χαθεί λόγω της κρίσης. Τα σημεία συμφόρησης στην αλυσίδα εφοδιασμού ενδέχεται να επιβραδύνουν την ανάκαμψη της απασχόλησης σε ορισμένους τομείς. Ως εκ τούτου, τα μέτρα πολιτικής που διευκολύνουν τη μετάβαση από μια θέση εργασίας σε άλλη και την επανένταξη στην αγορά εργασίας θα είναι καίριας σημασίας για τη στήριξη της προσαρμογής και τον μετριασμό των κοινωνικών επιπτώσεων, ιδίως υπό το πρίσμα της διττής μετάβασης. Η Επιτροπή υπέβαλε σύσταση για μια αποτελεσματική ενεργό στήριξη της απασχόλησης μετά την κρίση της νόσου COVID-19 (EASE)
                  9
               , με την οποία καλεί τα κράτη μέλη να αναπτύξουν συνεκτικές δέσμες μέτρων πολιτικής που συνδυάζουν μέτρα που αποσκοπούν στη γεφύρωση των ελλείψεων δεξιοτήτων και βοηθούν τα άτομα να ανταπεξέλθουν με επιτυχία στην πράσινη και την ψηφιακή μετάβαση. Οι δέσμες αυτές θα αποτελούνται από τρεις συνιστώσες: i) χρονικά περιορισμένα και καλά σχεδιασμένα κίνητρα πρόσληψης και μετάβασης και στήριξη της επιχειρηματικότητας· ii) ευκαιρίες αναβάθμισης των δεξιοτήτων και επανειδίκευσης που συνδέονται με τις ανάγκες της αγοράς εργασίας και iii) ενισχυμένη στήριξη από τις υπηρεσίες απασχόλησης. Εν τω μεταξύ, για τη συνοχή της ζώνης του ευρώ η κοινωνική προστασία παραμένει θεμελιώδους σημασίας την επαύριο της κρίσης στους τομείς της υγείας και της οικονομίας και προκειμένου να εξασφαλιστεί δίκαιη διττή μετάβαση. Ο ευρωπαϊκός πυλώνας κοινωνικών δικαιωμάτων
                  10
                παραμένει η πυξίδα για την απασχόληση, τις δεξιότητες και τις δράσεις κοινωνικής πολιτικής που προωθούν την ανοδική οικονομική και κοινωνική σύγκλιση και τη βελτίωση των συνθηκών εργασίας και διαβίωσης στα κράτη μέλη. Το σχέδιο δράσης για τον ευρωπαϊκό πυλώνα κοινωνικών δικαιωμάτων, που εγκρίθηκε τον Μάρτιο του 2021, θέτει τρεις πρωταρχικούς στόχους της ΕΕ σχετικά με i) την απασχόληση, ii) την εκπαίδευση ενηλίκων και iii) τη μείωση της φτώχειας έως το 2030
                  11
               , στους οποίους θα συμβάλουν οι δράσεις πολιτικής που συνιστώνται κατωτέρω. Οι ηγέτες της ΕΕ εξέφρασαν την ικανοποίησή τους για τους στόχους αυτούς κατά την κοινωνική σύνοδο κορυφής του Πόρτο στις 8 Μαΐου 2021 και στο Ευρωπαϊκό Συμβούλιο στις 24-25 Ιουνίου 2021.

               (13)Τα κράτη μέλη έχουν εκπονήσει/καταρτίσει φιλόδοξα μεταρρυθμιστικά και επενδυτικά σχέδια, με τη χρηματοδοτική και πολιτική στήριξη του ΜΑΑ. Η βελτίωση της ποιότητας των θεσμών, ιδίως με την ενίσχυση της διοικητικής ικανότητας, θα είναι καίριας σημασίας για τη διασφάλιση της ταχείας απορρόφησης των σχετικών κονδυλίων, αποφεύγοντας παράλληλα αλληλεπικαλύψεις και παρεμβάσεις σε σχέση με άλλα μέσα της ΕΕ. Τα κράτη μέλη μπορούν να βελτιώσουν τις συνθήκες-πλαίσιο των ιδιωτικών επενδύσεων βελτιώνοντας το επιχειρηματικό περιβάλλον. Η διατήρηση και η ενίσχυση της ανθεκτικότητας της αλυσίδας εφοδιασμού στην ενιαία αγορά, με τον εντοπισμό και την αντιμετώπιση των ελλείψεων και των σημείων συμφόρησης στον εφοδιασμό, παράλληλα με τις ανοικτές αγορές, τη σύγκλιση των προτύπων, τη μεγαλύτερη διαφοροποίηση, την κυκλικότητα και την αποδοτική χρήση των πόρων, θα είναι καίριας σημασίας για τη διασφάλιση της ομαλής λειτουργίας της ενιαίας αγοράς. Η σύσταση του Συμβουλίου του 2021 σχετικά με την οικονομική πολιτική της ζώνης του ευρώ, της 13ης Ιουλίου 2021, με την οποία ζητείται η περαιτέρω ολοκλήρωση της ενιαίας αγοράς αγαθών και υπηρεσιών, συμπεριλαμβανομένης της ψηφιακής ενιαίας αγοράς, με την άρση των περιττών περιορισμών, την ενίσχυση της εποπτείας της αγοράς και τη διασφάλιση επαρκούς διοικητικής ικανότητας, εξακολουθεί να ισχύει.

               (14)Ο τραπεζικός τομέας έχει επιδείξει συνολική ανθεκτικότητα όταν αντιμετωπίζει σοβαρές οικονομικές πιέσεις, χάρη σε προηγούμενες μεταρρυθμίσεις. Η εκτεταμένη πολιτική στήριξη στο πλαίσιο της κρίσης και η ισχυρή ανάκαμψη που καταγράφηκε το 2021 έχουν μειώσει μέχρι στιγμής τις ανησυχίες σχετικά με τους χαμηλότερους ισολογισμούς των επιχειρήσεων. Ωστόσο, οι τράπεζες της ζώνης του ευρώ ενδέχεται να υποστούν κάποια επιδείνωση της ποιότητας των στοιχείων ενεργητικού. Η έγκαιρη παρακολούθηση των κινδύνων, η προορατική συνεργασία με τους οφειλέτες και η ενεργός διαχείριση των μη εξυπηρετούμενων δανείων είναι σημαντικές για τη διατήρηση της ικανότητάς τους να χρηματοδοτούν την οικονομική ανάκαμψη.

               (15)Το οικονομικό μέγεθος και η ολοκλήρωση της ζώνης του ευρώ, καθώς και οι δράσεις που έχουν αναληφθεί για την αντιμετώπιση της κρίσης, έχουν αποτελέσει παράγοντες σταθεροποίησης σε παγκόσμιο επίπεδο καθ’ όλη τη διάρκεια της κρίσης της νόσου COVID-19. Δεδομένης της διασύνδεσης των οικονομιών, τα κράτη μέλη της ζώνης του ευρώ θα πρέπει, κατά τα προσεχή έτη, να υλοποιήσουν τις επενδύσεις και τις μεταρρυθμίσεις που συμφωνήθηκαν για να εξέλθουν ισχυρότερα από την κρίση, ενώ παράλληλα να εμβαθύνουν περαιτέρω τη θεσμική διάρθρωση της ζώνης του ευρώ ώστε να αυξηθεί η ανθεκτικότητά της σε μελλοντικούς κλυδωνισμούς και να παραμείνει ισχυρότερη στη διεθνή σκηνή. Οι οικονομικές και χρηματοπιστωτικές εξελίξεις σε προηγμένες και αναδυόμενες οικονομίες της αγοράς έχουν άμεσες επιπτώσεις στη ζώνη του ευρώ μέσω διαφόρων διαύλων, μεταξύ άλλων μέσω της πολιτικής για την υγεία και τον εμβολιασμό, της νομισματικής πολιτικής, των χρηματοοικονομικών ροών, των παγκόσμιων αλυσίδων αξίας και του εμπορίου. Οι περιορισμοί στις παγκόσμιες αλυσίδες εφοδιασμού που προέκυψαν μετά την ανάκαμψη μαρτυρούν περαιτέρω την αυξανόμενη παγκόσμια οικονομική διασύνδεση. Εν τω μεταξύ, το πλεόνασμα του ισοζυγίου τρεχουσών συναλλαγών της ζώνης του ευρώ συνέχισε τη σταδιακή μείωσή του και κατέγραψε επίπεδο παραπλήσιο του συνιστώμενου σύμφωνα με τα θεμελιώδη μεγέθη. Η ενίσχυση του διεθνούς ρόλου του ευρώ, το οποίο παρέμεινε σε γενικές γραμμές σταθερό τα τελευταία χρόνια, μεταξύ άλλων μέσω της ανάπτυξης ενός ψηφιακού ευρώ, θα μπορούσε να ενισχύσει την οικονομική και χρηματοπιστωτική αυτονομία της ζώνης του ευρώ και της Ένωσης και να βελτιώσει την παγκόσμια χρηματοπιστωτική σταθερότητα.

               (16)Η εμβάθυνση της ΟΝΕ παραμένει ουσιαστικής σημασίας. Η Τραπεζική Ένωση και η Ένωση Κεφαλαιαγορών αποτελούν αλληλοενισχυόμενα εγχειρήματα για την προώθηση της ανάπτυξης, τη διασφάλιση της χρηματοπιστωτικής σταθερότητας και τη στήριξη μιας γνήσιας Οικονομικής και Νομισματικής Ένωσης. Η κάλυψη των κενών που απομένουν θα αυξήσει περαιτέρω τη σταθερότητα και την ανθεκτικότητα της ζώνης του ευρώ, θα βοηθήσει τις οικονομίες της ζώνης του ευρώ να ευδοκιμήσουν και θα ισχυροποιήσει τον διεθνή ρόλο του ευρώ. Η ολοκλήρωση της Τραπεζικής Ένωσης, μαζί με την έγκαιρη επικύρωση της τροποποιητικής συμφωνίας της Συνθήκης για τον ΕΜΣ, και της Ένωσης Κεφαλαιαγορών, παραμένει ουσιαστικής σημασίας. Η εν λόγω ολοκλήρωση θα στηρίξει επίσης την πράσινη και την ψηφιακή μετάβαση, οι οποίες απαιτούν σημαντικές επενδύσεις. Η σύνοδος κορυφής για το ευρώ της 25ης Ιουνίου 2021 επανέλαβε τη δέσμευση για την ολοκλήρωση της Τραπεζικής Ένωσης και κάλεσε την Ευρωομάδα (σε διευρυμένη σύνθεση) να συμφωνήσει, χωρίς καθυστέρηση και σε συναινετική βάση, σε ένα σταδιακό και χρονικά δεσμευτικό πρόγραμμα εργασιών για όλα τα εκκρεμή στοιχεία. Ζήτησε επίσης την ταχεία εφαρμογή του σχεδίου δράσης για την Ένωση Κεφαλαιαγορών σύμφωνα με τις προτεραιότητες που καθορίζονται στα συμπεράσματα του Συμβουλίου της 3ης Δεκεμβρίου 2020. Η σύσταση του Συμβουλίου του 2021 σχετικά με την οικονομική πολιτική της ζώνης του ευρώ, της 13ης Ιουλίου 2021, η οποία ζητεί την ολοκλήρωση της ΟΝΕ και την ενίσχυση του διεθνούς ρόλου του ευρώ, παραμένει επίκαιρη.

               ΣΥΝΙΣΤΑ στα κράτη μέλη της ζώνης του ευρώ να αναλάβουν δράση, μεμονωμένα, μεταξύ άλλων μέσω της υλοποίησης των οικείων σχεδίων ανάκαμψης και ανθεκτικότητας, και συλλογικά στο πλαίσιο της Ευρωομάδας, κατά την περίοδο 2022-2023, ούτως ώστε:

               1.Να συνεχίσουν να χρησιμοποιούν και να συντονίζουν τις εθνικές δημοσιονομικές πολιτικές σε όλα τα κράτη μέλη για την αποτελεσματική στήριξη μιας βιώσιμης και χωρίς αποκλεισμούς ανάκαμψης. Να διατηρήσουν ένα συγκρατημένα υποστηρικτικό δημοσιονομικό προσανατολισμό το 2022 σε ολόκληρη τη ζώνη του ευρώ, λαμβάνοντας υπόψη τους εθνικούς προϋπολογισμούς και τη χρηματοδότηση που παρέχεται από τον μηχανισμό ανάκαμψης και ανθεκτικότητας. Να κατευθύνουν σταδιακά τα δημοσιονομικά μέτρα προς επενδύσεις που προωθούν μια βιώσιμη και χωρίς αποκλεισμούς ανάκαμψη, συνεπή με την πράσινη και την ψηφιακή μετάβαση, αποδίδοντας ιδιαίτερη προσοχή στην ποιότητα των δημοσιονομικών μέτρων. Να διατηρήσουν μια ευέλικτη δημοσιονομική πολιτική ώστε να είναι σε θέση να αντιδράσουν σε περίπτωση επανεμφάνισης κινδύνων πανδημίας. Να διαφοροποιήσουν τις δημοσιονομικές πολιτικές λαμβάνοντας υπόψη την πορεία της ανάκαμψης, τη δημοσιονομική βιωσιμότητα και την ανάγκη μείωσης των οικονομικών, κοινωνικών και εδαφικών αποκλίσεων. Μόλις το επιτρέψουν οι οικονομικές συνθήκες, να επιδιώξουν την εφαρμογή δημοσιονομικών πολιτικών που αποσκοπούν στην επίτευξη συνετών μεσοπρόθεσμων δημοσιονομικών θέσεων και στη διασφάλιση της βιωσιμότητας του χρέους, με παράλληλη ενίσχυση των επενδύσεων.

               2.Να προωθήσουν πολιτικές που αντιμετωπίζουν τον επιθετικό φορολογικό σχεδιασμό, τη φοροδιαφυγή και τη φοροαποφυγή ώστε να διασφαλίσουν δίκαια και αποτελεσματικά φορολογικά συστήματα. Να εργαστούν για τον περιορισμό του επιζήμιου φορολογικού ανταγωνισμού, μεταξύ άλλων μέσω της εφαρμογής της παγκόσμιας συναινετικής λύσης για την αντιμετώπιση των φορολογικών προκλήσεων που προκύπτουν από την ψηφιοποίηση και την παγκοσμιοποίηση της οικονομίας. Να μειώσουν τη φορολογική επιβάρυνση της εργασίας και να προωθήσουν τη μετατόπιση από τη φορολόγηση της εργασίας σε φόρους που προκαλούν λιγότερες στρεβλώσεις. Να μεριμνήσουν για τη μετάβαση από μέτρα έκτακτης ανάγκης σε μέτρα ανάκαμψης στις αγορές εργασίας με την εξασφάλιση αποτελεσματικών ενεργητικών πολιτικών για την αγορά εργασίας με: i) στήριξη της μετάβασης σε θέσεις εργασίας, ιδίως προς την πράσινη και την ψηφιακή οικονομία, ii) συνδυασμό μέτρων για την αντιμετώπιση των ελλείψεων δεξιοτήτων, ενίσχυση της αναβάθμισης των δεξιοτήτων και της επανεκπαίδευσης, παροχή στοχευμένων κινήτρων για προσλήψεις και iii) ενίσχυση της ικανότητας των δημόσιων υπηρεσιών απασχόλησης να αντιμετωπίζουν τις αναντιστοιχίες στην αγορά εργασίας. Να ενισχύσουν ποιοτικά συστήματα εκπαίδευσης και κατάρτισης χωρίς αποκλεισμούς. Να προωθήσουν την ένταξη των ευάλωτων ομάδων στην αγορά εργασίας, ιδίως των νέων και των γυναικών, να εξασφαλίσουν κατάλληλες συνθήκες εργασίας και να αντιμετωπίσουν τον κατακερματισμό της αγοράς εργασίας, να αναπτύξουν και να προσαρμόσουν, όπου απαιτείται, συστήματα κοινωνικής προστασίας για την αντιμετώπιση των προκλήσεων που ανακύπτουν μετά την κρίση της νόσου COVID-19. Να διασφαλίσουν την αποτελεσματική συμμετοχή των κοινωνικών εταίρων στη χάραξη πολιτικής, να ενισχύσουν τον κοινωνικό διάλογο και τις συλλογικές διαπραγματεύσεις. Να διασφαλίσουν την ανταλλαγή ορθών πρακτικών και τη σύγκλιση σε ορθές πρακτικές στην αγορά εργασίας και τις κοινωνικές πολιτικές που αυξάνουν την οικονομική και κοινωνική ανθεκτικότητα.

               3.Να παρακολουθούν την αποτελεσματικότητα των δεσμών μέτρων στήριξης της πολιτικής για τις επιχειρήσεις, να εστιάζουν σε πιο στοχευμένη στήριξη για τη φερεγγυότητα βιώσιμων επιχειρήσεων που δέχτηκαν πίεση κατά τη διάρκεια της πανδημίας, και να κάνουν μεγαλύτερη χρήση των μέσων συμμετοχικού τύπου. Να λάβουν μέτρα για την αύξηση της ικανότητας των πλαισίων αφερεγγυότητας να αντιμετωπίζουν αποτελεσματικά και έγκαιρα την πτώχευση και την αναδιάρθρωση του χρέους, να μεγιστοποιούν τη διατήρηση της αξίας και να προωθούν μια αποτελεσματική κατανομή κεφαλαίων και διασυνοριακών επενδύσεων. Να σημειώσουν πρόοδο όσον αφορά την εμβάθυνση της Ένωσης Κεφαλαιαγορών, μεταξύ άλλων με την ταχεία επίτευξη συμφωνίας σχετικά με τις νομοθετικές προτάσεις της Επιτροπής για τη στήριξη της χρηματοδότησης της οικονομίας και την ενίσχυση των επενδυτικών ευκαιριών για τις επιχειρήσεις και τους ιδιώτες, καθώς και την άρση των διασυνοριακών εμποδίων στις επενδύσεις στην ενιαία αγορά.

               4.Να συνεχίσουν την ενίσχυση των εθνικών θεσμικών πλαισίων και να επιδιώξουν μεταρρυθμίσεις για την αντιμετώπιση των εμποδίων στις επενδύσεις και την ανακατανομή των κεφαλαίων, και να διασφαλίσουν την αποτελεσματική και έγκαιρη χρήση των κονδυλίων της Ένωσης. Να μειώσουν τον διοικητικό φόρτο για τις επιχειρήσεις και να βελτιώσουν το επιχειρηματικό περιβάλλον. Να ενισχύσουν την αποτελεσματικότητα και την ψηφιοποίηση της δημόσιας διοίκησης. Να βελτιώσουν τη διαχείριση των δημόσιων οικονομικών, μεταξύ άλλων μέσω της κατάρτισης πράσινων προϋπολογισμών και αποτελεσματικών πλαισίων διαχείρισης των δημόσιων επενδύσεων, και να αξιοποιήσουν τις επανεξετάσεις των δαπανών για να βελτιώσουν τη σύνθεση των δημόσιων οικονομικών, ιδίως την ποιότητα των δημόσιων επενδύσεων, τις επενδύσεις σε ανθρώπινο δυναμικό και δεξιότητες, και να εστιάσουν καλύτερα τις δημόσιες δαπάνες στις ανάγκες ανάκαμψης και ανθεκτικότητας.

               5.Να διασφαλίσουν τη μακροοικονομική σταθερότητα και να διατηρήσουν τους πιστωτικούς διαύλους προς την οικονομία, συνεχίζοντας να αντιμετωπίζουν τα μη εξυπηρετούμενα δάνεια, ιδίως, μεταξύ άλλων, μέσω της παρακολούθησης της ποιότητας των στοιχείων ενεργητικού, της έγκαιρης και προορατικής δέσμευσης έναντι των οφειλετών που βρίσκονται σε δυσχερή θέση (ιδίως των βιώσιμων) και της περαιτέρω ανάπτυξης δευτερογενών αγορών για μη εξυπηρετούμενα δάνεια. Να συνεχίσουν να εργάζονται για την ολοκλήρωση της Τραπεζικής Ένωσης, μέσω ενός σταδιακού και χρονικά οριοθετημένου προγράμματος εργασιών, καθώς και για την ενίσχυση του διεθνούς ρόλου του ευρώ. Να συνεχίσουν να στηρίζουν τις διερευνητικές εργασίες για την ενδεχόμενη εισαγωγή ενός ψηφιακού ευρώ.

               Βρυξέλλες,

                     Για το Συμβούλιο

                     Ο Πρόεδρος

                     (1)

                        ΕΕ L 209 της 2.8.1997, σ. 1.

                     (2)

                        ΕΕ L 306 της 23.11.2011, σ. 25.

                     (3)

                        Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας, ΕΕ L 57 της 18.2.2021, σ. 17.

                     (4)

                        Σύσταση του Συμβουλίου της 13ης Ιουλίου 2021 σχετικά με την οικονομική πολιτική της ζώνης του   ευρώ    ΕΕ C 283 της 15.7.2021, p. 1.

                     (5)

                        Ετήσια Επισκόπηση της Βιώσιμης Ανάπτυξης 2022, COM (2021)740

                     (6)

                        Βλ. την έκθεση της ΕΚΤ του Οκτωβρίου 2020 με τίτλο «Report on a digital euro» (Έκθεση για το ψηφιακό ευρώ), διαθέσιμη στη διεύθυνση
                  https://www.ecb.europa.eu/pub/pdf/other/Report_on_a_digital_euro~4d7268b458.en.pdf
                  .

                     (7)

                        Οδηγία (ΕΕ) 2019/1023 του Ευρωπαϊκού Κοινοβουλίου και του Συμβουλίου, της 20ής Ιουνίου 2019, περί πλαισίου για την προληπτική αναδιάρθρωση, την απαλλαγή από τα χρέη και τις ανικανότητες ή την έκπτωση οφειλετών, καθώς και περί μέτρων βελτίωσης των διαδικασιών αυτών, και για την τροποποίηση της οδηγίας (ΕΕ) 2017/1132 (Οδηγία για την αναδιάρθρωση και την αφερεγγυότητα), ΕΕ L 172 της 26.6.2019, σ. 18.

                     (8)

                        Κατά τη σύνοδο κορυφής της ευρωζώνης στις 25 Ιουνίου 2021, οι ηγέτες της ΕΕ υπογράμμισαν την πολιτική τους στήριξη στην Ένωση Κεφαλαιαγορών (CMU) και ζήτησαν την ταχεία εφαρμογή του σχεδίου δράσης για την Ένωση Κεφαλαιαγορών.

                     (9)

                        Σύσταση (ΕΕ) 2021/402 της Επιτροπής, της 4ης Μαρτίου 2021, σχετικά με την αποτελεσματική ενεργό στήριξη της απασχόλησης μετά την κρίση της νόσου COVID-19 (EASE) ΕΕ L 80 της 8.3.2021, σ. 1.

                     (10)

                        Διοργανική διακήρυξη για τον ευρωπαϊκό πυλώνα κοινωνικών δικαιωμάτων, ΕΕ C 428 της 13.12.2017, σ. 10.

                     (11)

                        Η ΕΕ δεσμεύτηκε να επιτύχει τους ακόλουθους πρωταρχικούς στόχους της ΕΕ έως το 2030: τουλάχιστον το 78 % των ατόμων ηλικίας 20-64 θα πρέπει να έχει βρει απασχόληση· τουλάχιστον το 60 % των ατόμων ηλικίας 25-64 ετών θα πρέπει να συμμετέχει σε δραστηριότητες μάθησης κάθε χρόνο· και ο αριθμός των ατόμων που αντιμετωπίζουν κίνδυνο φτώχειας ή κοινωνικού αποκλεισμού θα πρέπει να μειωθεί κατά τουλάχιστον 15 εκατομμύρια σε σύγκριση με το 2019.